Diari Oficial de la Generalitat Valenciana


Sumari del DOGV 5696, del 05-02-2008 (2008/1330)

RESOLUCIÓ de 25 de gener de 2008, del director de l'Agència Valenciana de Foment i Garantia Agrària, per la qual s'establix la convocatòria del procediment per a l'aplicació dels pagaments directes a l'agricultura i a la ramaderia, en l'àmbit de la Comunitat Valenciana, i es regulen les sol·licituds de pagament anual de 2008 per a determinades mesures agroambientals, del període 2000-2006; les sol·licituds d'inclusió en el nou règim d'ajudes agroambientals, del període 2008-2013; la transformació de compromisos de les mesures agroambientals, de 2000-2006, en compromisos de les ajudes agroambientals, de 2008-2013; i les ajudes d'indemnització compensatòria per als agricultors de zones amb dificultats naturals de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5696

Data del DOGV
:   05-02-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/1330


Data del document
:   25-01-2008

Organisme emissor
:   Agència Valenciana de Foment i Garantia Agrària

Tipus de document
:   Resolució

Anàlisi jurídica

 Descriptors 

:   * Agència Valenciana de Foment i Garantia Agrària
    * espècie protegida
    * fruit de corfa
    * lli oleaginós
    * blat dur
    * viticultura
    * aigua estancada
    * oleïcultura
    * cànem
    * caprí
    * cultiu en terrasses
    * suport econòmic
    * indemnització
    * ajuda a l'agricultura
    * agricultor
    * pagament
    * desenvolupament rural
    * llavor
    * regió de muntanya
    * zona agrària desfavorida
    * manteniment de cultius
    * oví
    * boví
    * erosió
    * agricultura biològica
    * cooperativa agrícola
    * agricultura de muntanya
    * vinya
    * protecció de la fauna
    * protecció de la flora
    * planta oleaginosa
    * cultiu farratger
    * agres
    * cotó
    * explotació agrària
    * ramat
    * cultiu de cereals
    * arròs
    * creïlla
    * tabac
    * ajuda pública

RESOLUCIÓ de 25 de gener de 2008, del director de l'Agència Valenciana de Foment i Garantia Agrària, per la qual s'establix la convocatòria del procediment per a l'aplicació dels pagaments directes a l'agricultura i a la ramaderia, en l'àmbit de la Comunitat Valenciana, i es regulen les sol·licituds de pagament anual de 2008 per a determinades mesures agroambientals, del període 2000-2006; les sol·licituds d'inclusió en el nou règim d'ajudes agroambientals, del període 2008-2013; la transformació de compromisos de les mesures agroambientals, de 2000-2006, en compromisos de les ajudes agroambientals, de 2008-2013; i les ajudes d'indemnització compensatòria per als agricultors de zones amb dificultats naturals de la Comunitat Valenciana. [2008/1330]
A Espanya s'aplicarà el règim de pagament únic, aprovat per la Reforma de la Política Agrària Comuna en el seu Reglament (CE) 1782/2003, del Consell, de 29 de setembre, en la modalitat d'aplicació parcial per al règim dels cultius herbacis i per a certs pagaments en els sectors de bestiar boví, d'oví i caprí. Per tant, estos sectors rebran una ajuda adaptada, independent dels imports que perceben per l'activació cada any dels drets de pagament únic amb caràcter desacoblat.
Per mitjà del Reial Decret 1470/2007, de 2 de novembre, sobre aplicació dels pagaments directes a l'agricultura i a la ramaderia, s'establix la normativa bàsica aplicable als règims comunitaris d'ajuda regulats pels reglaments següents:
El Reglament (CE) 1782/2003, del Consell, de 29 de setembre, pel qual s'establixen normes comunes aplicables als règims d'ajuda directa en el marc de la política agrícola comuna i s'instauren determinats règims d'ajuda als agricultors. L'aplicació de l'article 69 d'este reglament ha possibilitat l'adaptació a les nostres característiques i necessitats de les orientacions establides en la reforma i, per això, es concedix una ajuda addicional als productors de cotó i de tabac, i als ramaders en els sectors de boví de carn i llet.
El Reglament (CE) 2012/2006, del Consell, de 19 de desembre de 2006, que modifica i corregix el Reglament (CE) 1782/2003, pel qual s'establixen disposicions comunes aplicables als règims d'ajuda directa en el marc de la política agrícola comuna i s'instauren determinats règims d'ajuda als agricultors, i que modifica el Reglament (CE) 1698/2005, relatiu a l'ajuda al desenvolupament rural a través del Fons Europeu Agrícola de Desenvolupament Rural (FEADER).
El Reglament (CE) número 1973/2004, de la Comissió, de 29 d'octubre de 2004, pel qual s'establixen les disposicions d'aplicació del Reglament (CE) número 1782/2003, pel que fa als règims d'ajuda previstos en els títols IV i IV bis d'este reglament i a la utilització de les terres retirades de la producció amb vista a l'obtenció de matèries primeres.
El Reglament (CE) número 795/2004, de la Comissió, de 21 d'abril de 2004, que establix disposicions d'aplicació del règim de pagament únic previst en el Reglament (CE) número 1782/2003, del Consell, pel qual s'establixen disposicions comunes aplicables als règims d'ajuda directa en el marc de la política agrícola comuna i s'instauren determinats règims d'ajuda als agricultors, és necessari aplicar-lo i considerar els seus preceptes específics referents a la modalitat d'aplicació del pagament únic que serà implementada a Espanya.
El Reglament (CE) número 796/2004, de la Comissió, de 21 d'abril de 2004, que establix disposicions per a l'aplicació de la condicionalitat, la modulació i el Sistema Integrat de Gestió i Control previst en el Reglament (CE) número 1782/2003.
Els canvis introduïts pel Reglament (CE) 1182/2007, en l'organització comuna de mercats de fruites i hortalisses provocaran la incorporació de les fruites i hortalisses al règim de pagament únic, a diferents velocitats segons productes i conforme prevegen les disposicions que regularan este procés en l'àmbit nacional, la publicació de les quals es preveu que tinga lloc una vegada iniciat el període de presentació de la sol·licitud única.
La incorporació dels cítrics de transformació al règim de pagament únic s'anuncia per part de les autoritats nacionals després d'un període transitori que finalitzarà en l'any 2010, durant el qual s'establirà un pagament adaptat per superfície, davall certes condicions de declaració de l'explotació i compromís d'entrega de producte a la transformació.
Atés la dimensió i l'estructura fragmentada de les explotacions citrícoles de la Comunitat Valenciana, resulta aconsellable facilitar el màxim període declaratiu als nostres citricultors, i es preveurà en els models de la sol·licitud única 2008 i des del dia 1 de febrer, la sol·licitud del pagament transitori que, si és el cas, s'establisca per als cítrics (i per a altres fruites i hortalisses) en la norma d'àmbit nacional, la publicació de la qual serà requisit necessari i referència obligatòria per a la tramitació de les corresponents ajudes.
El control de les ajudes previstes en el Reial Decret 1470/2007, així com les normes de condicionalitat i de modulació estan recollits en el Reglament (CE) 1782/2003, del Consell, de 29 de setembre, en què es crea este control i el Reglament (CE) 796/2004, de la Comissió, de 21 d'abril de 2004, en què s'establixen les disposicions d'aplicació de la condicionalitat, la modulació i el Sistema Integrat de Gestió i Control. La normativa espanyola recull l'esmentada legislació en els aspectes de condicionalitat i respecte a determinades condicions o mesures agroambientals en el Reial Decret 2352/2004, de 23 de desembre de 2004.
El Reglament (CE) 1257/1999, del Consell, de 17 de maig, sobre ajudes al desenvolupament rural a càrrec del Fons Europeu d'Orientació i Garantia Agrària (FEOGA), va establir en el seu capítol VI i en els seus articles 22 al 24 un règim d'ajudes per a la utilització de mètodes de producció agropecuària que permetera protegir el medi ambient, va consolidar l'anterior marc d'actuacions agroambientals i va fixar un període de programació corresponent als anys 2000/2006.
En este marc comunitari, mitjançant la Decisió C (2000) 3549, de 24 de novembre de 2000, la Comissió Europea, va aprovar el Programa de Desenvolupament Rural per a les Mesures d'Acompanyament a Espanya referit al període de programació 2000-2006 i, per Decisió C (2001) 4739, de 20 de desembre de 2001, es van aprovar les modificacions a este document.
A l'empara de l'esmentat reglament, del Reial Decret 4/2001, de 12 de gener, pel qual s'establix un règim d'ajudes a la utilització de mètodes de producció agrària compatibles amb el medi ambient i el Reial Decret 708/2002, de 19 de juliol, pel qual s'establixen mesures complementàries al Programa de Desenvolupament Rural per a les Mesures d'Acompanyament de la Política Agrària Comuna, modificat pel Reial Decret 172/2004, de 30 de gener, la conselleria d'Agricultura va publicar diverses ordes que van regular el règim d'ajudes a la Comunitat Valenciana per a l'esmentat període.
El Reglament (CE) número 1.698/2005, del Consell, de 20 de setembre de 2005, sobre l'ajuda al desenvolupament rural a través del Fons Europeu Agrícola de Desenvolupament Rural (FEADER) ha establit el marc d'aplicació de les ajudes comunitàries en favor d'un desenvolupament rural sostenible per al període 2007-2013. L'esmentat reglament deroga, entre altres, el Reglament (CE) número 1.257/1999, que impedix la seua aplicació des de l'1 de gener de 2007. A pesar d'això, es continua aplicant als compromisos agroambientals contrets en el període de programació 2000-2006, encara que la finalització del període de compromisos siga posterior al 31 de desembre de 2006. Més concretament, persistixen els compromisos adquirits per les ordes de convocatòria d'ajudes de la conselleria d'Agricultura, Pesca i Alimentació següents:
- Orde de 8 de gener de 2004, de la conselleria d'Agricultura, Pesca i Alimentació, per la qual es regulen les ajudes a la utilització de mètodes de producció agrària compatible amb el medi ambient, en l'exercici 2004, corresponents al Programa Nacional de Desenvolupament Rural per a les Mesures d'Acompanyament.
- Orde de 26 de gener de 2005, de la conselleria d'Agricultura, Pesca i Alimentació, per la qual es regulen les ajudes a la utilització de mètodes de producció agrària compatible amb el medi ambient, en l'exercici 2005, corresponents al Programa Nacional de Desenvolupament Rural per a les Mesures d'Acompanyament.
D'altra banda, el Reglament (CE) número 1320/2006, de la Comissió, pel qual s'establixen normes per a la transició a l'ajuda al desenvolupament rural establit en el Reglament (CE) número 1698/2005, del Consell, permet als estats membres autoritzar la transformació d'un compromís agroambiental contret en virtut del Reglament (CE) número 1257/1999, en un nou compromís que estiga conforme amb allò que s'ha regulat en el Reglament (CE) número 1698/2005, sempre que el nou compromís siga beneficiós per al medi ambient.
El Reial Decret 2128/2004, de 29 d'octubre, establix les normes d'aplicació a Espanya del Sistema d'Informació Geogràfica de Parcel·les Agrícoles (SIGPAC) i la seua utilització com a instrument de gestió en aplicació del Sistema Integrat de Gestió i Control de Règims d'Ajuda de la Política Agrícola Comuna, relacionats amb la superfície.
El SIGPAC és, a partir de l'1 de gener de 2005, el Sistema d'Identificació de Parcel·les Agràries a Espanya, previst en el Reglament (CE) número 1782/2003, del Consell, de 29 de setembre de 2003, per als règims d'ajuda en què siga necessari identificar les parcel·les agrícoles.
El règim d'ajudes per a la utilització de mètodes de producció agropecuària que permeta protegir el medi ambient regulat pel Reglament (CE) 1257/1999, ha de ser compatible amb el sistema integrat pel que fa a la base de dades informàtica, els sistemes d'identificació de parcel·les i als controls administratius, segons establix el Reglament (CE) número 1782/2003, del Consell, de 29 de setembre de 2003.
L'Orde de 21 de gener de 2008, de la conselleria d'Agricultura, Pesca i Alimentació, per la qual es regulen les bases de les ajudes agroambientals per al període 2008-2013, establix en l'article 8 que les sol·licituds tant d'inclusió en el règim d'ajudes com les sol·licituds de pagament anual corresponents es presentaran en la forma i el termini que es determinen en la convocatòria.
L'Orde de 21 de gener de 2008, de la conselleria d'Agricultura, Pesca i Alimentació, per la qual s'establixen les bases reguladores de les ajudes d'indemnització compensatòria per als agricultors de zones amb dificultats naturals de la Comunitat Valenciana, en l'article sext s'establix el precepte de presentar sol·licituds de conformitat amb la convocatòria anual del procediment per a la concessió de l'ajuda en el corresponent exercici.
Sense perjuí de l'aplicació directa i immediata dels reglaments comunitaris esmentats, així com de la normativa bàsica estatal, resulta convenient transcriure certs preceptes així com concretar, puntualitzar i determinar aspectes, amb la finalitat de facilitar als agricultors de la Comunitat Valenciana l'accés a estes ajudes.
Per això, a proposta de la directora general de Producció Agrària, fent ús de les atribucions conferides per l'article 13 del Decret 123/2006, pel qual s'aprova l'Estatut de l'Agència Valenciana de Foment i Garantia Agrària, resolc:
CAPÍTOL I
Consideracions generals
Apartat. 1. Objecte i àmbit d'aplicació
1. La present resolució convoca les ajudes sobre la base del Reial Decret 1470/2007, de 2 de novembre, sobre aplicació dels pagaments directes a l'agricultura i a la ramaderia, derivats de la normativa bàsica recollida en el Reglament (CE) número 1782/2003, del Consell, de 29 de setembre, pel qual s'establixen disposicions comunes aplicables als règims d'ajuda directa en el marc de la política agrícola comuna, i s'instauren determinats règims d'ajuda als agricultors, així com en aplicació de les ordes de la conselleria d'Agricultura, Pesca i Alimentació, de 21 de gener de 2008, per la qual es regulen les bases de les ajudes agroambientals, per al període 2008-2013, i la de 21 gener de 2008, per la qual s'establixen les bases reguladores de les ajudes d'indemnització compensatòria per als agricultors de zones amb dificultats naturals de la Comunitat Valenciana. Les ajudes previstes són:
a) Pagament desacoblat corresponent al règim de pagament únic.
b) Pagaments acoblats als productors de cultius herbacis (cereals, oleaginoses, proteaginoses, lli no tèxtil, lli i cànem destinats a la producció de fibres i superfícies retirades de la producció) i boví, oví i caprí.
c) Pagaments específics als productors de: blat dur, proteaginoses, arròs, fruites de corfa, cultius energètics, creïlles per a fècula, llavors, cotó, oliverar i tabac.
d) Pagaments addicionals als agricultors per aplicació de l'article 69 del Reglament (CE) 1782/2003, del Consell, de 29 de setembre de 2003, al Programa Nacional de Desenvolupament de la Política Agrícola Comuna (d'ara endavant PAC) en els sectors del cotó, tabac, remolatxa i canya de sucre i bestiar boví de carn i de llet.
e) Pagament anual de les mesures agroambientals del període 2000-06:
- Protecció de flora i fauna en aiguamolls: actuacions en arrossars.
- Agricultura i ramaderia ecològica.
- Producció integrada en vinya.
- Producció integrada en cítrics.
- Lluita contra l'erosió i control integrat.
- Manteniment de races pures en perill d'extinció (guirra).
f) Transformació de compromisos de les mesures agroambientals del període 2000-2006 en compromisos de les ajudes agroambientals del període 2008-2013.
g) Ajuda agroambiental del període 2008-2013:
- Agricultura ecològica.
- Cultiu sostenible de l'arròs en aiguamolls.
- Producció integrada en vinya.
- Producció integrada en cítrics.
- Lluita contra l'erosió en cultius llenyosos en terrasses o bancals.
- Manteniment de races en perill d'extinció: raça ovina guirra.
i) Ajudes d'indemnització compensatòria de zones amb dificultats naturals de la Comunitat Valenciana: de muntanya i diferents de muntanya.
2. Així mateix, s'establix el mode en què s'han de declarar les superfícies de fruites i hortalisses que desitgen optar als pagaments transitoris que s'establisquen a Espanya com a conseqüència de la publicació del Reglament (CE) 1182/2007 i, per al cas de cítrics, les superfícies de cítrics plantades a 30 de setembre de 2006, a l'objecte de l'establiment del règim de pagament únic en este sector. Les sol·licituds d'estos pagaments s'entendran condicionades a publicació de les disposicions nacionals pertinents que regulen estes ajudes.
3. També es regula la utilització de les terres retirades de la producció, la superfície de les quals justifica drets de retirada per a cultivar matèries primeres per a l'obtenció de productes amb destinació no alimentària.
4. De la mateixa manera, s'establixen els criteris d'aplicació a la Comunitat Valenciana del Sistema Integrat de Gestió i Control de Determinats Règims d'Ajudes Comunitaris, d'acord amb allò que es preveu en el Reglament (CE) número 1782/2003, del Consell, de 29 de setembre de 2003.
5. L'àmbit d'aplicació per a les mesures agroambientals del període 2000-2006 és el detallat en les ordes de convocatòria corresponents al primer any de sol·licitud.
En les ajudes agroambientals 2008-2013 i en les ajudes d'indemnització compensatòria, l'àmbit és l'establit en les ordes de bases reguladores d'estes ajudes.
Apartat 2. Sol·licitud
1. Els agricultors titulars d'una explotació agrària que desitgen obtindre en l'any, alguna o algunes de les ajudes esmentades en l'article 1, hauran de presentar una sol·licitud única en què es relacionen la totalitat de les parcel·les agrícoles i els caps de bestiar (UBM) de l'explotació. A la sol·licitud única s'acompanyarà tota la documentació requerida per les ajudes sol·licitades.
2. La sol·licitud es presentarà emplenant els models que es facilitaran en impresos normalitzats a les oficines de la conselleria d'Agricultura, Pesca i Alimentació (CAPA), o en la seua pàgina web (http://www.gva.es).
3. Sense detriment d'allò que es preveu en els punts anteriors, per a l'elaboració i la presentació de les sol·licituds, s'utilitzarà preferentment l'aplicació informàtica dissenyada a este efecte per la conselleria d'Agricultura, Pesca i Alimentació, disponible en entitats col·laboradores, les OCAPA i les direccions territorials de la CAPA.
4. Els canvis de titularitat de les ajudes agroambientals no es poden sol·licitar per mitjà de l'esmentada aplicació informàtica, per això s'hauran de presentar en els models habilitats per la conselleria d'Agricultura, Pesca i Alimentació.
5. Les sol·licituds d'ajuda es dirigiran a la conselleria d'Agricultura, Pesca i Alimentació quan l'explotació o la major part de la superfície d'esta radique al territori de la Comunitat Valenciana. En el cas de no disposar de superfície, la sol·licitud es presentarà a la comunitat autònoma on es trobe el major nombre d'animals. En els altres casos s'haurà de presentar a la comunitat autònoma corresponent.
6. Les sol·licituds es podran presentar en els llocs i les formes previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Apartat 3 . Declaracions i compromisos
La sol·licitud d'ajuda inclourà l'expressa declaració del sol·licitant en la qual afirme tindre coneixement de les condicions aplicables per a la concessió de les ajudes, declaració del compliment dels requisits obligatoris entesos per condicionalitat en tota la seua explotació i la formulació dels compromisos específics assumits en cada ajuda.
Apartat 4. Termini de presentació
1. El termini de presentació de les sol·licituds d'ajuda única, les sol·licituds de pagament anual de 2008 per a determinades mesures agroambientals del període 2000-2006, les sol·licituds d'inclusió en el nou règim d'ajudes agroambientals del període 2008-2013, la transformació de compromisos de les mesures agroambientals de 2000-2006 en compromisos de les ajudes agroambientals de 2008-2013, i les ajudes d'indemnització compensatòria, serà el comprés entre el dia 1 de febrer i el 30 d'abril. Es consideraran, així mateix, les possibles modificacions de termini que s'establisquen en la normativa estatal.
2. A més d'allò que es preveu en l'apartat anterior, les següents sol·licituds anuals de primes per sacrifici i les sol·licituds dels pagaments addicionals a la producció de carn de boví de qualitat, es presentaran en els següents períodes de l'any de sol·licitud de la prima:
a) De l'1 al 30 de juny.
b) De l'1 al 30 de setembre.
c) De l'1 de desembre al 15 de gener de l'any següent.
L'any del sacrifici o de l'exportació determinarà l'any d'imputació dels animals que siguen objecte d'una sol·licitud de prima per sacrifici o pagament addicional a la producció de carn de boví de qualitat.
En cas de presentació de la sol·licitud en algun dels períodes previstos en els apartats a, b o c, el productor haurà de presentar sol·licitud única amb la declaració de superfícies, en el cas que les tinga, en el període general de presentació de sol·licituds, encara que no sol·licite pagament únic ni altres primes.
3. No obstant el que es disposa en l'apartat anterior, s'admetran sol·licituds d'ajuda fins als 25 dies naturals següents a la finalització del termini establit, si bé en este cas el seu import es reduirà en un 1 per cent per cada dia hàbil de retard, excepte en els casos de força major i de circumstàncies excepcionals reconegudes en l'article 21 i 21 bis del Reglament (CE) 796/2004. En cas de retard superior a 25 dies naturals, la sol·licitud es considerarà com a no presentada.
4. La reducció anterior també s'aplicarà respecte a la presentació de contractes o declaracions i altres documents o justificants que siguen elements constitutius de l'admissibilitat de l'ajuda de la qual es tracte, segons els articles 12 i 13 del Reglament (CE) número 796/2004.
Apartat 5. Contingut de la sol·licitud única
1. El contingut de la sol·licitud serà el que es recull en els impresos que es facilitaran a les oficines de la conselleria d'Agricultura, Pesca i Alimentació o en la seua pàgina web (http://www.gva.es).
2. A la sol·licitud s'adjuntarà, si no els hagueren presentat en la campanya anterior o si hi haguera modificacions, sense perjuí de la documentació específica per a cada règim d'ajuda que es detalla en els impresos d'ajuda, els documents següents:
- DNI/CIF dels sol·licitants, només en els casos que no es troben en poder de la conselleria.
- Acreditació de la titularitat, per part del beneficiari, de les dades bancàries per al pagament de l'ajuda per mitjà de document normalitzat de manteniment de tercers de l'organisme pagador, Agència Valenciana de Foment i Garantia Agrària, només en els casos en els quals no figuren donats d'alta en el Registre de Tercers de l'Agència (GTA) o bé que s'haja produït un canvi de compte bancari.
- Croquis de les parcel·les agrícoles quan el productor no declare la totalitat d'un recinte SIGPAC. Quedaran exclosos d'esta obligació aquells recintes declarats d'un producte diferent d'oliverar, la superfície dels quals siga igual o inferior a 0,5 hectàrees sempre que declaren més del 90 per cent de la superfície del recinte, així com aquells recintes de superfície superior a 0,5 hectàrees amb un cultiu declarat diferent d'oliverar en què la part no declarada del recinte no supere 0,05 hectàrees i a l'agricultor li corresponga la titularitat del recinte complet.
En el cas d'ajudes agroambientals s'hauran de presentar, a més d'allò que s'ha esmentat en el paràgraf anterior, la documentació següent:
a) Certificat d'inscripció en el Comité d'Agricultura Ecològica de la CV, en cas de sol·licitar agricultura ecològica.
b) Fotocòpia del llibre d'explotació ramadera (per a l'ajuda de manteniment de la guirra o agricultura ecològica que tinguen bestiar i demanen ajuda per pastures naturals o artificials).
c) Certificat d'inscripció en el Llibre Genealògic Raça Ovina Guirra de la Comunitat Valenciana i pertinença a associació ramadera amb finalitats de millora i conservació, si sol·licita l'ajuda de manteniment de la guirra.
d) En cas de persones jurídiques, estatuts i/o escriptura de constitució de l'entitat titular de l'explotació.
e) En cas de persones jurídiques, document d'acceptació de responsabilitat solidària en el compliment dels compromisos i en la devolució de l'ajuda en cas contrari, en totes les ajudes agroambientals.
f) Certificació de l'acta on conste l'acord de sol·licitar les ajudes i el nomenament del representant de l'entitat per a efectuar la seua gestió.
3. La sol·licitud contindrà una relació de la totalitat de les parcel·les agrícoles i de les superfícies farratgeres de l'explotació, i s'inclouran també aquelles parcel·les per a les quals no se sol·licita ajuda per superfície. S'especificarà la utilització assignada a cada una de les parcel·les, inclòs el no-cultiu en el cas de parcel·les declarades exclusivament per a justificar drets normals de pagament únic.
En el cas de sol·licitar ajuda d'indemnització compensatòria, quan es tracte de superfícies farratgeres per a aprofitament del bestiar de la pròpia explotació, el sol·licitant especificarà si es tracta de: praderies o pastures amb aprofitament superior als sis mesos per any o d'aprofitament entre dos i sis mesos a l'any, o es tracta de guaret, restollada o erm a pastures.
En el cas d'agricultura ecològica, si declaren pastura ecològica hauran d'indicar si es tracta de praderia natural o artificial.
4. En el cas de superfícies farratgeres utilitzades en comú, el certificat d'adjudicació expedit per les autoritats locals o provincials competents haurà d'expressar que el nombre d'hectàrees assignades i que la superfície es troba disponible durant tot l'any 2008 per a la cria d'animals.
En el cas d'ajudes d'indemnització compensatòria, la superfície a declarar pel ramader en cada parcel·la serà proporcional al nombre d'animals respecte del total de bestiar (nombre d'animals) que utilitza la pastura comunal.
5. Les sol·licituds s'emplenaran en tots els seus apartats i tots els fulls hauran d'anar firmats pel titular de l'explotació o persona degudament autoritzada per este respecte d'això. En tot cas, quan el sol·licitant actue a través de representant, este haurà d'acreditar per qualsevol mitjà vàlid en dret tal condició, així com expressar en la sol·licitud les seues dades personals. Si l'aplicació es realitza amb l'aplicació informàtica disposada a este efecte per la conselleria d'Agricultura, Pesca i Alimentació serà suficient firmar el primer full de l'esmentada sol·licitud.
Apartat 6. Modificació de sol·licituds
1. Els titulars d'explotacions agràries que hagen presentat la sol·licitud única podran modificar-la, en allò corresponent a règims d'ajuda per superfície, sense cap penalització fins al 31 de maig de l'any de la sol·licitud, en els supòsits previstos en article 15 del Reglament (CE) 796/04. No s'admetran modificacions després de l'esmentada data.
Apartat 7. Compatibilitat
Les parcel·les declarades per al pagament dels drets d'ajuda dins del règim de pagament únic es poden utilitzar per a les activitats agràries expressades en l'apartat 14 d'esta resolució. Per consegüent, el pagament dins d'este règim és compatible amb els pagaments derivats dels règims corresponents a les utilitzacions permeses, subjectes a les compatibilitats establides en l'article 96 del Reial Decret 1470/2007.
Serà compatible per a l'ajuda d'indemnització compensatòria la declaració d'una mateixa parcel·la que dins de l'any s'haja destinat a un cultiu i, alhora, haja tingut un aprofitament de la restollada per a l'alimentació del bestiar, propi o alié.
Apartat 8. Incompatibilitats entre línies d'ajuda
Seran aquelles definides en les ordes de base corresponents i en el Reial Decret 1470/2007 i la resta de normativa que s'aplique.
Apartat 9. Superfície mínima per sol·licitud
1. La superfície mínima per sol·licitud del règim de cultius herbacis en conjunt, i per a cada un dels règims específics, de la prima específica a la qualitat del blat dur, la prima a les proteaginoses, l'ajuda específica a l'arròs, l'ajuda als cultius energètics i l'ajuda per a les llavors, serà de 0,3 ha.
2. Sense perjuí d'allò que poguera establir la normativa nacional, la superfície mínima per la qual es pot sol·licitar el pagament transitori per a cítrics i tomaca de transformació serà de 0,3 hectàrees, respectivament.
3. Per al règim d'ajuda a les fruites de corfa, al cotó, a l'oliverar i al tabac, i en el règim de pagament únic, la superfície mínima per sol·licitud serà de 0,1 hectàrees.
4. En les ajudes agroambientals del període 2000-06, les superfícies mínimes per sol·licitud estan reflectides en les ordes de convocatòria corresponents.
5. En les ajudes agroambientals del període 2008-2013 i indemnització compensatòria, les superfícies mínimes per sol·licitud es recullen en les ordes de base corresponents.
CAPÍTOL II
Règim de pagament únic
Apartat 10. Utilització dels drets de pagament únic amb la finalitat de sol·licitar el pagament de l'ajuda
1. Cada dret d'ajuda pel qual se sol·licite el pagament únic s'haurà de justificar amb una hectàrea admissible ubicada al territori nacional, a excepció de les ubicades a la Comunitat Autònoma de Canàries, i s'utilitzaran segons els criteris establits en l'article 11 del Reial Decret 1470/2007, de 2 de novembre.
2. Els drets d'ajuda només podran ser sol·licitats amb les finalitats del pagament, per l'agricultor que està en possessió d'estos en la data límit per a la presentació de la sol·licitud única.
Apartat 11. Drets d'ajuda no utilitzats
1. Tot dret d'ajuda del qual no s'haja fet ús durant un període de tres anys s'incorporarà a la reserva nacional, excepte en casos de força major o circumstàncies excepcionals.
2. Els drets procedents de la reserva nacional tornaran a esta si no s'utilitzen durant cada any del període de cinc anys comptat a partir de la seua assignació.
Els drets de la reserva nacional derivats d'una sentència ferma o d'un acte administratiu ferm no hauran de complir la restricció establida en el paràgraf anterior, quan la sentència o acte resolga sobre l'atribució de drets inicials a l'agricultor relatius al primer any d'aplicació del règim de pagament únic. Al contrari, quan la sentència o acte resolga sobre l'atribució de drets no inicials, hauran de complir esta prescripció i, en este cas, estos drets i períodes es computaran a partir de la data en què l'agricultor tinga la plena disponibilitat de tals drets com a conseqüència de la sentència o acte administratiu.
3. Per a tots els drets de la reserva nacional que hagen suposat un increment superior al 20 per cent de l'import unitari d'un dret que ja es posseïra, es considerarà que únicament l'esmentat increment ha de retornar a la reserva nacional, als efectes previstos en l'apartat anterior.
Apartat 12. Utilització agrària de les terres
Els agricultors podran utilitzar les parcel·les declarades corresponents a les hectàrees admissibles per a justificar el pagament dels drets d'ajuda en qualsevol activitat agrària prevista en la legislació nacional establida, reguladora de la sol·licitud única 2008.
Apartat 13. Cultius amb destinació no alimentària en les terres retirades de la producció per a justificar drets de retirada
Els agricultors podran utilitzar les superfícies retirades que servixen per a la justificació dels drets de retirada per a obtindre matèries primeres per a la fabricació a la Unió Europea de productes no destinats a l'alimentació humana o animal, segons allò que s'establix en l'article 20 del Reial Decret 1470/2007.
Apartat 14. Condicions aplicables a les parcel·les de retirada
1. Es consideraran hectàrees admissibles a l'efecte de la justificació dels drets d'ajuda per retirada, les establides en l'article 18 del Reial Decret 1470/2007, de 2 de novembre.
2. Les parcel·les declarades per a justificar els drets de retirada han de complir els requisits establits en l'article 19 del Reial Decret 1470/2007, de 2 de novembre. No obstant això, per a la campanya 2008/2009 (sembres de tardor 2007 i primavera 2008) els agricultors no estaran obligats a retirar de la producció les hectàrees utilitzades per a justificar drets de retirada, i es podrà sembrar únicament, a les esmentades superfícies, cereals, oleaginoses i proteaginoses. En cas d'acollir-se a esta excepció al realitzar la sol·licitud única el productor haurà d'indicar el nombre total de drets de retirada que justifica amb superfícies sembrades amb cereals, oleaginoses i proteaginoses.
Apartat 15. Condicions dels drets especials
1. Els agricultors que sol·liciten el cobrament del pagament únic per drets especials queden exempts de l'obligació d'establir un nombre d'hectàrees admissibles equivalent al nombre de drets d'ajuda, a condició que mantinguen almenys el 50 per cent de l'activitat exercida en el període de referència expressada en unitats de bestiar major, d'ara endavant UBM.
Per a determinar la utilització dels drets especials s'usarà la informació continguda en la base de dades informatitzades creades de conformitat amb el Reial Decret 1980/1998, de 18 de setembre, pel qual s'establix un sistema d'identificació dels animals de l'espècie bovina. En el cas del bestiar oví i caprí, es podrà optar entre utilitzar la informació continguda en el Registre General d'Explotacions Ramaderes establit en el Reial Decret 479/2004, de 26 de març, o utilitzar els registres del llibre d'explotació establits en el Reial Decret 947/2005, de 29 de juliol, pel qual s'establix un sistema d'identificació i registre dels animals de les espècies ovina i caprina. Segons eixa informació:
a) Es considerarà que s'ha respectat el requisit relatiu a l'activitat agrària mínima, si, segons el cas, es complix, almenys, eixe 50 per cent d'activitat ramadera durant el període de retenció de l'ajuda acoblada per vaca alletant i/o per ovella i cabra.
b) Sense perjuí d'allò que es disposa en els apartats anteriors, es podrà determinar que s'ha complit el requisit, comparant l'activitat ramadera de l'any en curs amb l'exercida durant el període de referència.
2. Per a considerar utilitzats els drets especials s'haurà de complir el requisit de mantindre el 50 per cent de l'activitat del període de referència, si no s'arriba a l'esmentat percentatge del 50 per cent el dret es considerarà com a no utilitzat en la seua totalitat, i no s'admetrà la utilització de fraccions i sense que siga possible considerar les UBM que mantinga l'agricultor per a calcular un nombre teòric de drets especials utilitzats. A estos efectes, de conformitat amb l'apartat 1, de l'article 8 del Reglament (CE) número 795/2004, de la Comissió, es consideraran drets d'ajuda especials utilitzats, únicament, aquells pels quals s'ha concedit el pagament en el període esmentat en l'esmentat article.
3. Els agricultors amb drets especials que decidisquen declarar un o més drets amb un nombre d'hectàrees corresponent, hauran efectuat un canvi en la tipologia dels seus drets que passaran, des d'eixe moment, a considerar-se drets d'ajuda normals, i no es podrà sol·licitar el restabliment de les condicions especials per a estos drets.
Apartat 16. Cessió de drets d'ajuda
Els drets d'ajuda podran ser objecte de cessió pels agricultors a altres agricultors, bé en venda, arrendament o per mitjà de qualssevol altres formes admeses en dret, i es pot realitzar amb terres o sense terres, d'acord amb allò que s'establix en l'article 21 del Reial Decret 1470/2007, de 2 de novembre, i en la normativa comunitària.
Apartat 17. Notificació a l'administració de les cessions de drets
1. Les cessions de drets es podran realitzar en qualsevol moment de l'any, el cedent haurà de comunicar les esmentades cessions d'acord amb allò que s'establix en el Reial Decret 1470/2007 i d'acord amb els models previstos per la conselleria d'Agricultura, Pesca i Alimentació, disponibles en la seua pàgina web (http://www.gva.es). El període de comunicació de les cessions finalitzarà sis setmanes abans de la finalització del termini de presentació de la sol·licitud única de 2008.
2. Tots els canvis de titularitat per motiu d'herències, jubilacions i programes aprovats de cessament anticipat en els quals el cessionari dels drets siga un familiar de primer grau del cedent, fusions o escissions i canvis de personalitat jurídica, es podran comunicar fins a la finalització del termini de presentació de la sol·licitud d'ajuda de pagament únic, i s'aportarà, almenys, la documentació requerida segons els models previstos per la conselleria.
Apartat 18. Accés a la reserva nacional
1. Els agricultors que desitgen sol·licitar drets de pagament únic a càrrec de la reserva nacional, d'acord amb allò que s'establix en l'article 9 del Reial Decret 1470/2007, de 2 de novembre, hauran de presentar l'esmentada sol·licitud, d'acord amb els models previstos per la conselleria d'Agricultura, Pesca i Alimentació, disponibles en la seua pàgina web (http://www.gva.es), entre l'1 de febrer i el 30 d'abril, davant de l'autoritat competent a què presenten la sol·licitud única de l'any corresponent. No obstant això, en el cas de sentències fermes o actes administratius ferms, si la notificació s'ha rebut per l'interessat després del dia 1 d'abril, la sol·licitud es podrà presentar en l'esmentada campanya o en la posterior.
2. Obtindran drets de pagament únic de la reserva nacional, els agricultors que complisquen les condicions establides en l'article 9, del Reial Decret 1470/2007, de 2 de novembre.
Apartat 19. Criteris per al càlcul i l'assignació de drets de la reserva nacional
1. Els sol·licitants de reserva nacional hauran de presentar en tots els casos hectàrees admissibles a l'efecte del pagament únic perquè els drets de pagament únic se'ls puguen assignar sobre la base de les dites hectàrees. En cap cas el nombre de drets normals d'ajuda concedits, procedents de la reserva nacional, podrà excedir el nombre d'hectàrees que l'agricultor podria utilitzar per a justificar els seus drets de pagament únic i respecte a les quals no té cap dret d'ajuda.
2. Els criteris per al càlcul i l'assignació de drets de la reserva nacional es realitzaran d'acord amb el que s'establix en l'article 10 del RD 1470/2007, de 2 de novembre.
Article 20. Incorporació del sector de fruites i hortalisses al règim de pagament únic
1. La incorporació del sector de fruites i hortalisses al règim de pagament únic previst en el Reglament (CE) 1182/2007, l'establiment de períodes de referència, així com l'admissió dels nous agricultors a este règim, s'adequaran al que es preveu en la reglamentació nacional que regule este procés.
2. En tot cas, per a l'establiment dels drets de pagament únic en cítrics es consideraran, excepte disposició nacional en contra, les plantacions existents amb data 30 de setembre de 2006 que es declaren pels agricultors en la sol·licitud única de 2008.
CAPÍTOL III
Altres règims d'ajuda directa per superfície
Apartat 21. Superfícies admissibles per al pagament als cultius herbacis
1. Es podrà concedir un pagament per hectàrea als agricultors que produïsquen els cultius herbacis previstos en l'annex IX del Reglament (CE) 1782/2003. La quantia es determinarà segons el que s'establix en l'article 66 i en el capítol 10 del títol IV d'este reglament, considerant que Espanya ha optat per mantindre adaptat el 25 per cent del pagament de l'ajuda als productors de cultius herbacis, dins del règim d'aplicació parcial del pagament únic.
2. Les superfícies de cultius herbacis per a les quals se sol·licite l'ajuda han de ser aquelles catalogades en SIGPAC com a terra llaurable (TL).
3. No podran presentar-se sol·licituds de pagament respecte de les superfícies que, en la data límit de presentació de les sol·licituds d'ajuda per superfície de 2003, es dedicaven a pastures permanents, cultius permanents, arbres o usos no agrícoles, d'acord amb el que s'establix en l'article 108 del Reglament (CE) núm. 1782/2003.
Apartat 22. Índexs de guaret
1. Excepcionalment, per a la campanya 2008/2009 i respecte del compliment de l'índex de guaret fixat en el paràgraf segon de l'article 26 del Reial Decret 1470/2007, els agricultors que sol·liciten pagaments per superfície als cultius herbacis de secà no estaran obligats a mantindre l'índex de guaret indicat en l'annex V del Reial Decret 1470/2007.
Apartat 23. Càlcul del pagament
La quantia del pagament per hectàrea es calcularà multiplicant els rendiments establits per a cada comarca en el Pla de regionalització indicats en l'annex V del Reial Decret 1470/2007 per un import unitari de 15,75 €/t. Els rendiments aplicables per a cada cultiu són els següents:
Cultiu Rendiment aplicable
Secà Regadiu
Cereals. Mitjà O. cereals
Dacsa Mitjà Dacsa
Oleaginoses Mitjà O. cereals
Proteaginoses Mitjà Mitjà
Retirada Mitjà Mitjà
Lli i cànem tèxtil Mitjà O. cereals
Apartat 24. Pagaments per superfície al cultiu d'oleaginoses
1. Els agricultors que sol·liciten el pagament per superfície d'oleaginoses hauran d'utilitzar en les sembres llavors certificades en dosis d'acord amb les pràctiques tradicionals de la zona on es troben les seues parcel·les i respectant les dosis mínimes de sembra que figuren en l'annex VII del Reial Decret 1470/2007.
2. Els agricultors presentaran, abans del 30 de juny de l'any de la sol·licitud, còpia de la factura que justifique la compra de la llavor certificada utilitzada en la sembra.
Apartat 25. Prima específica al cultiu de proteaginoses
1. Es podrà concedir el pagament de la prima a les proteaginoses que es troben dins del règim de cultius herbacis. Es concedirà als agricultors productors de proteaginoses una prima de 55,57 euros per hectàrea. Esta prima es concedirà per hectàrea cultivada i collida després de la fase de maduració lletosa, llevat del cas de les condicions excepcionals previstes en l'article 77 del Reglament (CE) núm. 1782/2003, del Consell, de 29 de setembre.
Apartat 26. Retirada voluntària
1. Els agricultors que sol·liciten pagaments per superfície pel cultiu d'herbacis podran retirar fins al 10 per cent de la superfície per la qual hagen sol·licitat el pagament de l'ajuda esmentada.
2. Es podrà superar el percentatge voluntari de retirada, amb el límit màxim corresponent a una superfície retirada que no supere la cultivada, en els casos següents:
- Per a les terres de secà, en el cas de concentracions parcel·làries.
- Per a les terres de regadiu, quan les explotacions estiguen situades en zones objecte de plans de millora del regadiu que impliquen concentració parcel·lària.
3. Així mateix, en virtut de les disposicions de l'article 37 del Reial Decret 1470/2007 i ateses les condicions climàtiques que la Comunitat Valenciana patix en els últims anys, podran incrementar-se els límits de la retirada voluntària en tot el secà de la Comunitat Valenciana per a la campanya 2008, a fi de permetre que la superfície retirada del cultiu puga representar fins al 30% del total de la superfície per la qual se sol·liciten els pagaments per superfície de secà. A les comarques la Meridional, Central i Vinalopó i la Muntanya de la província d'Alacant es permetrà que la superfície retirada del cultiu puga representar fins al 30% del total de la superfície per la qual se sol·liciten els pagament per superfície de secà i de regadiu.
4. La parcel·la agrícola de retirada haurà de tindre una extensió almenys de 0,1 hectàrees, i una amplària de 10 metres com a mínim.
Apartat 27. Ajuda als cultius energètics
En l'annex II s'establixen els rendiments representatius que s'han fixat per a la Comunitat Valenciana per a la campanya 2008, tal com es disposa en els articles 30 i 153 del Reglament (CE) 1973/2004.
Apartat 28. Ajuda específica al cultiu de l'arròs
1. S'abonarà una ajuda específica de 476,25 euros per hectàrea als agricultors productors d'arròs.
Requisit de les superfícies:
a) Esta ajuda específica s'abonarà a les parcel·les agrícoles definides com a TL, de regadiu en el SIGPAC.
b) En tot cas, en les superfícies a què es referix l'apartat anterior, caldrà haver efectuat els treballs normals requerits per al cultiu de l'arròs i este haver arribat a la floració.
c) Les parcel·les afectades per una sol·licitud d'ajuda específica als productors d'arròs no poden ser objecte de cap altra sol·licitud per superfície en la mateixa campanya, excepte la compatibilitat prevista en l'article 96 del Reial Decret 1470/2007.
Els productors d'arròs que s'acullen a les ajudes específiques han de realitzar les declaracions següents, en els models que seran facilitats per les oficines de la conselleria d'Agricultura, Pesca i Alimentació o en el seu web (http://www.gva.es):
a) Abans del 15 d'octubre de l'any de la sol·licitud, declaració individual d'existències en el seu poder el 31 d'agost anterior, classificades per varietats i tipus d'arròs (redó, mig, llarg A i llarg B). Aquells productors que en el moment de presentar la sol·licitud d'ajuda ja no disposen d'existències d'arròs, podran presentar esta declaració individual juntament amb la sol·licitud d'ajudes.
b) Abans del 15 de novembre de l'any de la sol·licitud, la declaració individual de collita, distingint la superfície utilitzada i la producció obtinguda de les diferents varietats.
Estes declaracions es presentaran davant de la comunitat autònoma on s'haja presentat la sol·licitud d'ajuda específica. Les declaracions de producció podran ser realitzades per una entitat associativa sempre que el sol·licitant haja autoritzat esta entitat en el moment de presentar la seua sol·licitud única. Les entitats associatives autoritzades pels sol·licitants presentaran les declaracions de producció acompanyades de suport informàtic ajustant-se a l'estructura dels fitxers que a este efecte facilitarà la conselleria d'Agricultura, Pesca i Alimentació. En cas de discrepància entre les dades aportades en paper i el fitxer informàtic corresponent, prevaldran les dades incloses en este últim.
Apartat 29. Dates límit de sembra i comunicacions de no-sembra
1. La data límit de sembra per a cada cultiu serà la següent:
Cereals (llevat de dacsa dolça), oleaginoses, proteaginoses i lli: 31 de maig de l'any de la sol·licitud.
Dacsa dolça i cànem per a la producció de fibres: 15 de juny de l'any de la sol·licitud.
Trasplantament de tabac: 20 de juny de l'any de la sol·licitud.
Arròs: 30 de juny de l'any de la sol·licitud.
2. Els titulars d'explotacions agràries que, en les dates límit indicades, no hagen sembrat o trasplantat, totalment o en part, la superfície de dacsa dolça, cànem, tabac i/o arròs declarada en la seua sol·licitud d'ajuda, hauran de notificar-ho abans d'estes dates a la conselleria d'Agricultura, Pesca i Alimentació de la manera que s'indica a continuació:
a) Els que no hagen sembrat o trasplantat part de la superfície declarada d'algun dels cultius en qüestió, hauran d'emplenar el formulari «Relació de parcel·les agrícoles» d'ajuda «Superfícies», en la capçalera del qual escriuran, amb lletres majúscules, la frase «NOTIFICACIÓ DE NO-SEMBRA», i s'hi indicaran les parcel·les que no hagen sigut sembrades o trasplantades, així com el cultiu de què es tracte.
b) Els que no hagen realitzat sembra o trasplantament d'algun dels cultius en qüestió en les superfícies declarades hauran de comunicar-ho, fent constar les dades mínimes que figuren en el model de l'annex XV del Reial Decret 1470/2007.
Apartat 30. Ajuda als fruits de corfa
1. Els agricultors amb plantacions d'ametler, avellaner, noguera, pistatxo i garrofera que complisquen els requisits de l'apartat següent, podran beneficiar-se de les ajudes per superfície, comunitàries, nacionals i autonòmiques.
2. Els requisits que han de complir les superfícies són:
a) Tindre una densitat mínima per hectàrea de 80 arbres per a ametler, 150 per a avellaner i pistatxo, 60 per a noguera i 30 per a garrofera.
b) Ser soci d'una organització de productors per a alguna de les categories que incloguen els fruits de corfa d'acord amb els articles 11 o 14 del Reglament (CE) núm. 2200/96, del Consell, de 28 d'octubre. S'adjuntarà un certificat individual de l'organització de productors (segons el model de la conselleria d'Agricultura, Pesca i Alimentació) acreditatiu que el soci que sol·licita l'ajuda està integrat en l'organització i el compromís de l'agricultor de realitzar, si és el cas, l'entrega de la seua collita a l'organització de productors esmentada.
c) Tindre una superfície mínima per parcel·la de 0,1 ha.
3. Es concedirà una ajuda comunitària general als agricultors, amb la presentació prèvia de la sol·licitud única, de 241,50 euros per hectàrea. Complementàriament, a les plantacions d'avellaner s'assignarà una ajuda comunitària addicional de 105 euros per hectàrea.
4. Si l'import obtingut multiplicant les superfícies determinades per les ajudes unitàries esmentades en l'apartat anterior sobrepassa el límit màxim previst en l'article 84 del Reglament (CE) núm. 1782/2003, del Consell, de 29 de setembre, s'aplicarà un coeficient corrector a l'ajuda comunitària general per a evitar la superació d'este límit màxim.
5. En el cas que calga l'aplicació del coeficient corrector, el Ministeri d'Agricultura, Pesca i Alimentació concedirà una ajuda nacional, la quantia de la qual serà la mitat de la diferència entre l'import unitari de l'ajuda comunitària general i l'import unitari reduït com a conseqüència de l'aplicació del coeficient corrector. Esta ajuda tindrà com a límit la quantitat de 60,375 euros per hectàrea.
6. Per a les parcel·les de fruits de corfa situades en l'àmbit de la Comunitat Valenciana, es concedirà, a càrrec dels seus fons, una ajuda per hectàrea i any que, sumada a l'aportació del Ministeri d'Agricultura, Pesca i Alimentació, no podrà sobrepassar la quantitat de 120,75 euros per hectàrea.
7. Si la limitació màxima de l'ajuda nacional ho permet, es concedirà un complement de l'ajuda a les superfícies el titular de les quals siga agricultor professional, d'acord amb el que es preveu en l'apartat 5 de l'article 2 de la Llei 19/1995, de 4 de juliol, de Modernització de les Explotacions Agràries, que acredite este punt en la seua sol·licitud d'ajuda i que mantinga tal qualificació en la data de finalització del termini de sol·licitud. Este complement de l'ajuda es calcularà com a diferència entre 60,375 euros/ha i l'import per hectàrea que correspon finançar a la conselleria d'Agricultura, Pesca i Alimentació. D'acord amb l'apartat 6 del present article, este complement d'ajuda s'afegirà a l'establit pel Ministeri d'Agricultura, Pesca i Alimentació per a estos titulars segons l'apartat 5 de l'article 44 del Reial Decret 1470/2007, i estarà condicionat a les disponibilitats pressupostàries existents.
8. Els titulars d'explotacions de fruits de corfa que complisquen la condició de ser agricultors professionals, d'acord amb les disposicions de l'apartat 5 de l'article 2 de la Llei 19/1995, de 4 de juliol, de Modernització de les Explotacions Agràries, i que mantinguen tal condició en la data de finalització del termini de sol·licitud, hauran d'aportar amb la declaració de ser agricultor professional l'última declaració de la renda i l'informe de vida laboral.
Apartat 31. Ajuda als productors de llavors
1. Es concedirà l'ajuda prevista en l'article 99 del Reglament (CE) núm. 1782/2003 a les llavors que complisquen els requisits següents:
Haver sigut certificada oficialment.
Presentar a la comunitat autònoma on es multiplique la llavor, juntament amb la sol·licitud única, una còpia dels contractes de multiplicació o declaracions de cultius (en el cas de producció en cultiu directe per l'establiment de llavors autoritzat), segons el model de l'annex XVI del Reial Decret 1470/2007. Per a totes les espècies, excepte per a l'arròs, es presentarà esta documentació juntament amb la sol·licitud única d'ajuda per a les sembres de tardor, i abans del 15 de maig per a les sembres de primavera. Per al cas de les llavors d'arròs, es presentarà esta documentació abans del 30 de juny de l'any de la sol·licitud.
Haver sigut collida al territori nacional l'any de la sol·licitud i comercialitzada per a la sembra abans del 15 de juny de l'any posterior al de la sol·licitud.
Presentar, abans del dia 30 d'abril de l'any posterior al de la sol·licitud a la comunitat autònoma on es va multiplicar la llavor, la informació sobre la quantitat de llavor certificada produïda, expressada en quintars mètrics amb dos decimals, per a la qual se sol·licita ajuda, per cada espècie, acompanyada del certificat oficial expedit per la comunitat autònoma, on figurarà la identificació de l'acta de precintatge (número i data de l'acta), el número de cada lot corresponent a l'acta i la quantitat de llavor certificada de cada lot amb indicacions a la que corresponga a eixe beneficiari.
En el cas de producció per mitjà de contracte de multiplicació, presentar abans del 30 d'abril de l'any posterior al de la sol·licitud un certificat de l'establiment de llavors que contindrà com a mínim les dades que figuren en l'annex XVI del Reial Decret 1470/2007. En el cas de producció de llavors en cultiu directe, una declaració de l'entitat productora que inclourà les dades que figuren en l'annex XVI del Reial Decret 1470/2007. En els dos casos, els certificats es presentaran després de la validació oficial per l'organisme responsable de la certificació.
Per a les llavors que puguen derivar a ús per a alimentació animal, haurà de quedar prou provada, a satisfacció de l'autoritat competent, la seua no-derivació a tals usos.
Apartat 32. Ajuda específica a l'oliverar
1. Podran ser admissibles per a l'ajuda les superfícies situades en explotacions de petita dimensió segons el punt 2 de l'article 51 del RD 1470/2007 incloses en les cinc categories definides en el punt 1 de l'article 51 del mateix decret que hagen sigut incloses entre les que reben ajuda per la comunitat autònoma en què estiguen situades.
2. Per a la sol·licitud de 2008 i les parcel·les ubicades a la Comunitat Valenciana, només seran auxiliables els oliverars compresos en la categoria C. Queden incloses en esta categoria totes les parcel·les d'oliverar de la Comunitat Valenciana en concepte de baixa pluviometria L'import indicatiu de l'ajuda per a esta categoria d'oliverar, per hectàrea-SIG oleícola, queda establit en 80 euros per a l'any 2008.
3. La superfície d'oliverar que podrà beneficiar-se de l'ajuda per a cada parcel·la serà la determinada d'acord amb el que s'establix en el punt 1 de l'article 52 del RD 1470/2007.
4. No es pagaran les ajudes quan l'import de la sol·licitud siga inferior als 50 euros.
Article 33. Ajuda adaptada a cítrics i tomaques de transformació
1. El Ministeri d'Agricultura, Pesca i Alimentació establirà el 2008 una ajuda per superfície als cultius de cítrics i tomaques per a transformació.
2. Els agricultors que sol·liciten estes ajudes s'adequaran al que es preveurà en les disposicions d'àmbit nacional. No obstant això, la declaració de l'explotació citrícola s'efectuarà per espècies, sobre recintes registrats en el SIGPAC amb ús cítric.
CAPÍTOL IV
Pagaments directes per ramaderia
Apartat 34. Declaracions en les ajudes per règims de bestiar
1. Per a la prima per ovella i cabra, prima per vaca alletant i prima per sacrifici, declaració del nombre d'animals pel qual se sol·licita l'ajuda.
D'acord amb el que s'establix en l'article 16.3 del Reglament (CE) núm. 796/2004, de la Comissió, de 21 d'abril, en el cas de la prima per vaca alletant, prima per sacrifici modalitat sacrifici a Espanya, s'eximix de la declaració de la relació per separat dels números d'identificació, així com la presentació dels DIB, per la informació continguda en SIMOGAN i RERA, per a les unitats de producció i animals que es troben al territori de la Comunitat Valenciana.
En eixe cas, ha de figurar en la sol·licitud la declaració del productor en què afirma que és conscient que els animals per als quals s'haja comprovat que no estan correctament identificats o registrats en el sistema d'identificació i registre comptaran com a animals respecte dels quals s'han detectat irregularitats, segons es preveu en l'article 59 del Reglament (CE) núm. 796/2004, de la Comissió, de 21 d'abril.
En el cas de la prima per sacrifici, s'haurà d'indicar si es tracta d'una sol·licitud de prima per a animals sacrificats en territori espanyol, sacrificats en un altre estat membre de la Unió Europea o exportats vius a països tercers. Així mateix, s'haurà d'indicar si se sol·licita prima per a animals adults o per a animals d'1 a menys de 8 mesos.
2. Per al pagament addicional a les explotacions que mantinguen vaques alletants, el productor ha de declarar en la sol·licitud el cens d'alletants que posseïx en l'explotació en la data la sol·licitud, i sol·licitar que li siga concedida esta ajuda pel màxim nombre d'animals que mantinga durant tot el període de retenció i que complisquen els requisits.
3. Per al pagament addicional a la producció de carn de boví de qualitat reconeguda oficialment, el productor ha de declarar la seua petició de sol·licitar pel nombre màxim d'animals que complisquen els requisits i autoritzar l'autoritat competent per a poder sol·licitar als consells reguladors o marques de qualitat la informació que considere oportuna.
4. Per a poder realitzar el pagament, els responsables dels plecs d'etiquetatge facultatiu, consells reguladors de les identificacions geogràfiques protegides o les entitats que acrediten la producció ramadera ecològica comunicaran als organismes competents de les comunitats autònomes, a este efecte, abans de l'1 de març de l'any següent del de la presentació de la sol·licitud única per part del productor, la informació necessària sobre els animals sacrificats durant l'any anterior complet dins d'estos programes de qualitat de què siguen responsables, segons les dades mínimes que s'especifiquen en l'annex XXI del Reial Decret 1470/2007.
5. En el cas del pagament addicional al sector lacti, el productor ha de declarar la seua petició de sol·licitar el pagament per la quota disponible el 31 de març de l'any de sol·licitud.
6. Els sol·licitants l'explotació dels quals no es trobe radicada totalment en una zona desfavorida que desitgen beneficiar-se de la prima addicional establida en l'article 114 Reglament (CE) 1782/2003, i així ho indiquen en la seua sol·licitud, hauran de justificar que almenys el 50 per 100 de la superfície agrícola es troba en zona desfavorida, per a la qual cosa hauran de declarar estes superfícies en la sol·licitud única o, en els casos degudament justificats, aportar les escriptures, els contractes d'arrendament o, si és el cas, un certificat de l'ajuntament propietari de les pastures que tinga arrendades.
7. En el cas dels productors transhumants de les àrees del Baix Maestrat, el Camp de LIíria, Sagunt, les Riberes del Xúquer i la Foia de Bunyol que desitgen percebre la prima addicional, hauran de sol·licitar-ho i declarar el període en què tenen previst traslladar el seu bestiar a aquelles zones, així com els documents que demostren que s'ha efectuat la transhumància, durant 90 dies consecutius, en les dos campanyes anteriors.
Apartat 35. Compromisos adquirits pels sol·licitants de les ajudes per règims de bestiar
1. Els sol·licitants de primes en el sector boví hauran de confirmar en la seua sol·licitud que les dades de la seua explotació i dels seus animals corresponen a les que conté la base de dades informatitzades d'identificació i registre o, en cas contrari, adquirir el compromís de comunicar a l'òrgan competent la rectificació.
2. En el cas de la prima per ovella i cabra, compromís de mantindre la situació declarada per part dels productors d'oví en la seua sol·licitud sobre la comercialització de llet i productes lactis d'ovella. L'autoritat competent de la Comunitat Valenciana farà ús de la declaració establida en l'Orde de 12 de juliol de 1995, sobre declaracions que han d'efectuar els compradors de llet i productes lactis d'ovella per a verificar el compromís, així com del resultat dels controls sobre el terreny realitzats.
3. En el cas dels productors que sol·liciten la prima per ovella i cabra, compromís d'informar de les baixes que es produïsquen durant el període de retenció establit en l'article 61b dels animals que tinguen obligació de mantindre, per causes naturals o per força major, en els deu dies hàbils següents de tindre coneixement d'esta circumstància.
4. Per a la prima per vaca alletant, prima per sacrifici i prima per oví i caprí, el ramader ha de mantindre en la seua explotació el mateix nombre d'animals objecte de sol·licitud durant el període de retenció corresponent.
Apartat 36. Consideració i acreditació d'agricultor a títol principal a l'efecte dels pagaments addicionals del sector boví
1. A l'efecte de la modulació dels pagaments addicionals establida en els apartats 3 i 4 de l'article 85 i de l'apartat 3 de l'article 88 del Reial Decret 1470/2007, de 2 de novembre, s'entendrà com a agricultor a títol principal qui obté, almenys, el 50% de la seua renda procedent de l'activitat agrària durant l'últim any disponible i cotitzen al règim especial agrari o al règim d'autònoms equivalent des de l'1 de gener de l'any de sol·licitud de l'ajuda. Esta última condició es mantindrà vigent, almenys, fins a l'últim dia del termini de sol·licitud.
En el cas d'explotacions associatives, la modulació esmentada en el paràgraf anterior s'aplicarà per cada agricultor a títol principal, en la data de finalització del termini de sol·licitud. En cap cas computarà a l'efecte de modulació si algun dels socis de l'explotació, encara que siga agricultor a títol principal, percep ja una ajuda per este mateix pagament addicional.
A l'efecte d'aplicar esta modulació, en el cas que el titular de les explotacions siga una persona física, es podran considerar tant el cònjuge com els familiars de primer grau tant per consanguinitat com per afinitat del titular, sempre que estos siguen agricultors a títol principal en explotacions familiars. En cap cas computarà a l'efecte de modulació si algun d'estos agricultors a títol principal percep ja una ajuda per este mateix pagament addicional.
2. En el cas dels pagaments addicionals en el sector de bestiar boví, s'haurà d'indicar en la sol·licitud el número del DNI/NIF o del CIF del titular de l'explotació i de tots els ATP que la integren.
En el cas de cooperatives agràries de producció, SAT, societats civils, comunitats de béns i altres persones jurídiques, s'ha d'indicar en la sol·licitud el número de DNI/NIF dels membres que les componen.
3. Per a acreditar la condició d'agricultor a títol principal s'haurà d'adjuntar la documentació següent:
a) Còpia de l'IRPF de l'últim any disponible i certificat de retencions i ingressos a compte de l'IRPF per cada ATP que es pretenga acreditar.
b) Informe de vida laboral de cada ATP que es pretenga acreditar.
c) En els casos en què el titular de l'explotació siga una persona jurídica:
c.1) Còpia de l'imprés de l'impost de societats (model 201).
c.2) Còpia del resum anual de retencions i ingressos a compte de l'IRPF (model 190).
d) En els casos en què el titular de l'explotació siga una persona física: documentació justificativa de la relació de cònjuge o familiar de primer grau amb el titular de l'explotació.
e) En els casos en què el titular de l'explotació siga una comunitat de béns: document de constitució d'esta.
CAPÍTOL V
Control, càlcul i resolució de l'ajuda de pagaments directes
Apartat 37. Tramitació
Es procedirà al pagament de les ajudes corresponents després de la realització dels oportuns controls administratius i sobre el terreny. Per a això, l'òrgan competent elaborarà els plans regionals de control, ajustats als plans nacionals. En el cas de les llavors, l'oliverar i el tabac, estos controls es complementaran amb els establits en els reglaments sectorials d'aplicació respectius.
Apartat 38. Controls per al pagament de les ajudes
1. Les activitats de control de les ajudes comprendran:
- Els controls administratius, que consistiran en la comprovació, d'una banda, de la coherència de les dades consignades en la sol·licitud i la seua adequació a les ques es troben en poder de l'administració pública, i d'una altra, del respecte a la normativa comunitària i estatal vigent.
- Les inspeccions sobre el terreny es realitzaran en les explotacions dels beneficiaris de les ajudes, seguint el pla regional de control de la Comunitat Valenciana. En relació amb els controls sobre el terreny, els cultius herbacis s'han de mantindre, com a mínim, fins al principi de la floració en les condicions normals de creixement i, a més, en l'arròs la data límit de sembra serà el 30 de juny anterior a la collita en qüestió.
2. Si la superfície declarada per a un grup de cultiu en una sol·licitud d'ajuda per superfície sobrepassa la superfície determinada per a eixe grup de cultiu com a conseqüència de l'execució de controls administratius o sobre el terreny, serà la superfície determinada la que es tinga en compte per al càlcul de l'import de l'ajuda, sense perjudici de les reduccions i exclusions previstes en els articles 51 i 53 del Reglament (CE) núm. 796/2004. A l'efecte del present article, es distingiran els grups de cultiu recollits en l'article 49 del reglament esmentat. Atesa la seua importància, en els articles 42 i 44 d'esta resolució es reproduïxen els articles 51 i 53 del reglament mencionat.
Apartat 39. Reduccions aplicables a l'import de les ajudes
1. Per als règims d'ajuda en què es prevegen superfícies bàsiques nacionals, així com per a l'ajuda específica a les proteaginoses i als cultius energètics, i en els règims de primes ramaderes en què es preveja un nombre màxim d'animals, s'aplicarà el coeficient de reducció, si és el cas, que el Ministeri d'Agricultura, Pesca i Alimentació dispose per a les diferents comunitats autònomes.
2. Per a les ajudes per pagaments directes, es respectaran els límits pressupostaris, i s'aplicarà el coeficient de reducció corresponent a cada ajuda, si és el cas.
3. A fi de complir els objectius de la condicionalitat, els agricultors que sol·liciten els pagaments directes recollits en l'article 1 han de complir en la seua explotació els requisits legals de gestió i les bones condicions agràries i mediambientals establides en el Reial Decret 2352/2004.
4. Per aplicació de la modulació, tots els imports dels pagaments previstos en el Reial Decret 1470/2007, a càrrec del Fons Europeu Agrícola de Garantia (FEAGA), es reduiran en el 5 per cent.
5. Els agricultors que reben els pagaments directes mencionats en l'apartat 1 percebran un import addicional d'ajuda que serà igual al que resulte d'aplicar el percentatge de reducció previst en l'apartat 4 al conjunt de tots els pagaments fins als primers 5.000 euros.
6. Els apartats 4 i 5 s'aplicaran també a la prima complementària per vaca alletant quan es finance a càrrec dels pressupostos generals de l'Estat.
Apartat 40. Reduccions i exclusions per motiu de declaracions excessives
1. Quan, per a un grup de cultius, la superfície declarada a l'efecte de qualssevol règims d'ajuda per superfície, tret dels relatius a les creïlles per a fècula i les llavors, sobrepasse la superfície determinada de conformitat amb els apartats 3 a 5 de l'article 50 del Reglament (CE) núm. 796/2004, l'ajuda es calcularà sobre la base de la superfície determinada, reduïda en el doble de la diferència comprovada, si esta és superior al 3% o dos hectàrees però inferior o igual al 20% de la superfície determinada.
Si la diferència és superior al 20% de la superfície determinada, no es concedirà cap ajuda per superfície en relació amb el grup de cultius en qüestió.
2. Si, respecte de la superfície global determinada inclosa en la sol·licitud única, excepte en el cas de les creïlles per a fècula i les llavors, la superfície declarada sobrepassa la superfície determinada de conformitat amb els apartats 3 a 5 de l'article 50 del Reglament (CE) núm. 796/2004 en més d'un 30%, es denegarà l'ajuda a què haja tingut dret el productor d'acord amb els apartats 3 a 5 de l'article 50 del reglament mencionat, a càrrec d'eixos règims durant l'any natural en qüestió.
Si la diferència fóra superior al 50%, el productor quedarà exclòs de nou de la percepció de l'ajuda fins a un import equivalent a la diferència entre la superfície declarada i la determinada d'acord amb els apartats 3 a 5 de l'article 50 del Reglament (CE) núm. 796/2004. Este import es deduirà dels pagaments de les ajudes a càrrec de qualsevol dels règims d'ajuda previstos en els títols III i IV del Reglament (CE) núm. 1782/2003 a què tinga dret l'agricultor per les sol·licituds que presente durant els tres anys naturals següents a aquell en què es descobrisca la declaració excessiva. Si l'import no pot deduir-se íntegrament d'eixos pagaments de l'ajuda, s'anul·larà el saldo pendent.
Si un agricultor declara més superfície que drets d'ajuda i la superfície declarada complix tots els altres requisits d'admissibilitat, no serà necessari aplicarhi reduccions o exclusions d'acord amb els apartats 1 i 2.
Si un agricultor declara més superfície que drets d'ajuda i la superfície declarada no complix tots els altres requisits d'admissibilitat, la diferència a què es referixen els apartats 1 i 2 serà la diferència entre la superfície que complix tots els altres requisits d'admissibilitat i la quantitat de drets d'ajuda declarats.
3. En el cas de l'ajuda a la producció de llavors, si es comprova que la superfície cultivada és superior en més d'un 10% a la superfície declarada, l'ajuda es reduirà en el doble de la diferència comprovada. Quan es comprove que les llavors que siguen objecte d'una sol·licitud d'ajuda no s'han comercialitzat per a la sembra per l'agricultor, l'ajuda, després d'aplicar les reduccions aplicables segons el paràgraf anterior, es reduiria en un 50% si la quantitat no comercialitzada és superior al 2% i igual o inferior al 5% de la quantitat coberta per la sol·licitud de l'ajuda, i no es rebrà ajuda si este percentatge és superior al 5%. Si es comprova que la llavor objecte de la sol·licitud d'ajuda no s'ha certificat oficialment o s'ha collit a Espanya durant l'any civil en qüestió, no es concedirà cap ajuda per a eixa campanya de comercialització, ni per a la següent.
4. En el cas de les produccions ramaderes, s'aplicaran les penalitzacions establides en el títol IV del Reglament (CE) núm. 796/2004, de 21 d'abril de 2004, en les condicions que s'hi determinen.
Apartat 41. Reducció de l'ajuda per falta de compliment de la condicionalitat
En el cas que es comprove incompliment dels requisits legals de gestió i de les bones condicions agràries i mediambientals definits en l'article 4 del RD 2352/2004, sobre l'aplicació de la condicionalitat, s'aplicarà una reducció, que en principi serà del 3% de l'import global dels pagaments directes relatius als règims de pagament únic, a les ajudes relatives al blat dur, proteaginoses, arròs, fruits de corfa, cultius energètics, creïlles per a fècula, llet, llavors, cultius herbacis, carn d'oví i caprí, carn de boví, lleguminoses de gra, farratge sec i oli d'oliva.
No obstant això, este percentatge es podrà reduir a l'1% o augmentar al 5%, en funció de l'avaluació que realitze l'organisme pagador a la vista de l'informe de control existent.
Quan s'haja observat més d'un cas d'incompliment en relació amb diversos àmbits d'aplicació de la condicionalitat, es fixarà la reducció a cada un dels casos d'incompliment i a continuació es procedirà a sumar els percentatges de reducció. El percentatge de reducció màxim no haurà de superar el 5%.
Si l'incompliment és repetit, el percentatge determinat segons el primer paràgraf es multiplicarà per tres. En cas de més repeticions, el factor de multiplicació de tres s'aplicarà cada vegada al resultat fixat en relació amb l'incompliment repetit anterior, però la reducció màxima no ha de superar el 15% de l'import global.
Quan ja s'haja arribat al límit mencionat del 15%, l'agricultor serà advertit que si es comprova el mateix incompliment, es consideraria que ha actuat intencionadament. Si després d'esta advertència es torna a descobrir l'existència de reincidència, s'aplicarà a l'import global un percentatge de reducció equivalent al resultat de multiplicar per tres el resultat de la multiplicació anterior, abans que s'haja aplicat el límit del 15% de l'import global.
Article 42. Incompliment intencional
Quan les diferències entre la superfície declarada i la superfície determinada de conformitat amb l'apartat 3, la lletra b de l'apartat 4 i l'apartat 5 de l'article 50 del Reglament (CE) núm. 796/2004 es deriven d'irregularitats comeses intencionadament, no es concedirà l'ajuda a què haja tingut dret el productor d'acord amb l'apartat 3, la lletra b de l'apartat 4 i l'apartat 5 de l'article 50, a càrrec del règim d'ajuda de què es tracte durant l'any natural en qüestió.
A més, si la diferència és superior al 20% de la superfície determinada, el productor quedarà exclòs de nou de la percepció de l'ajuda fins a un import equivalent al de la diferència entre la superfície declarada i la determinada d'acord amb l'apartat 3, la lletra b de l'apartat 4 i l'apartat 5 de l'article 50. Este import es deduirà dels pagaments de les ajudes a càrrec de qualsevol dels règims d'ajuda previstos en els títols III i IV del Reglament (CE) núm. 1782/2003 a què tinga dret l'agricultor per les sol·licituds que presente durant els tres anys naturals següents a aquell en què es descobrisca la declaració excessiva. Si l'import no pot deduir-se íntegrament d'eixos pagaments de l'ajuda, s'anul·larà el saldo pendent.
Si s'observa incompliment intencionat en els requeriments de la condicionalitat, les reduccions aplicables es troben recollides en l'article 67 del Reglament (CE) núm. 796/2004.
Article 43. Resolució, pagament i finançament de les ajudes directes
1. La competència per a la resolució i pagament de les ajudes regulades en esta resolució correspon a la Direcció General de Producció Agrària, per delegació a través de l'Acord de 31 de juliol de 2007, pel qual es deleguen les funcions d'autorització del pagament de fons FEAGA entre l'organisme pagador i els diferents òrgans administratius de la conselleria d'Agricultura, Pesca i Alimentació (DOGV 5588 de 30/8/2007).
2. L'autorització del pagament s'ajustarà al Decret 124/2006, de 8 de setembre, pel qual es designa l'Agència Valenciana de Foment i Garantia Agrària com a organisme pagador a la Comunitat Valenciana de les despeses corresponents als fons comunitaris FEAGA i FEADER.
3. El pagament de les ajudes recollides en esta resolució serà a càrrec de les línies pressupostàries corresponents al capítol IV de l'Agència Valenciana de Foment i Garantia Agrària, línia SE830000 (fons FEAGA), que corresponen a l'aplicació a la Comunitat Valenciana de la política agrícola comunitària, amb els límits pressupostaris que s'indiquen en l'annex d'esta resolució, sense perjudici de les reduccions establides en l'apartat 42 d'esta resolució.
4. Les dates d'abonament dels imports corresponents a les ajudes previstes en l'article d'esta resolució es realitzaran amb caràcter general entre l'1 de desembre de l'any de la sol·licitud i el 30 de juny de l'any següent, llevat de l'ajuda per a la creïlla per a fècula i el pagament addicional que rebran els agricultors corresponents a l'aplicació de la modulació i previst en l'apartat 2 de l'article 6.2 del Reial Decret 1470/2007. El pagament addicional es pagarà a tot tardar el 30 de setembre de l'any següent del de la sol·licitud.
Les bestretes previstes per als règims de prima per vaca alletant, prima per sacrifici, ajuda a les llavors, ajuda a la creïlla per a fècula i ajuda al tabac s'abonaran en els terminis i les condicions establits en el Reglament 1973/2004, de la Comissió, de 29 d'octubre de 2004, per a cada un.
Apartat 44. Devolució dels pagaments indegudament percebuts
En el cas de pagaments indeguts, els productors hauran de reembossar-ne l'import, més els interessos corresponents al temps transcorregut entre la notificació de l'obligació de reembossament i el reembossament o la deducció. El tipus d'interés a aplicar serà el de demora establit en la corresponent llei de pressupostos generals de l'Estat, excepte quan el pagament indegut no siga imputable a l'interessat, cas en què no s'aplicarà cap interés.
En els casos de pagaments indeguts s'aplicarà el procediment de reintegrament establit per l'organisme pagador en aplicació de l'article 73 del Reglament (CE) núm. 796/2004, i subsidiàriament el que s'establix en la Llei 38/2003, de 17 de novembre, General de Subvencions, i en el Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions
CAPÍTOL VI
Règims d'ajuda agroambiental i indemnització compensatòria
Apartat 45. Condicions específiques per al pagament anual de les ajudes agroambientals del període 2000-2006
1. Els beneficiaris d'ajudes agroambientals del període 2000-2006, el període de compromisos del qual no ha finalitzat, estan obligats a la presentació de la sol·licitud del pagament anual, imprescindible per a la percepció de l'ajuda, amb les mateixes condicions regulades en les ordes de convocatòria corresponents.
2. En cas de no presentar la sol·licitud de pagament anual en alguna de les anualitats que li resten, i si durant eixe període es van continuar complint els compromisos, el titular continuarà en el programa, i no percebrà les ajudes corresponents a eixe any. En cas de no presentar la sol·licitud de pagament anual durant dos anys consecutius, es considerarà reincidència, es procedirà a l'anul·lació de l'expedient i se sol·licitarà al titular, tret de causes de força major, les quantitats percebudes fins a eixe moment, incrementades amb l'interés legal corresponent.
3. No s'admetran ampliacions de superfícies en l'últim any de compromisos, tal com es regula en les ordes de convocatòries corresponents.
4. Els canvis de titularitat es regulen en les mateixes condicions especificades en les ordes de convocatòria corresponents. Es presentaran en els impresos específics disposats a este efecte. No poden sol·licitar-se per mitjà d'AGRIWEB.
Apartat 46. Condicions específiques per a la transformació de compromisos de mesures agroambientals del període 2000-2006 en ajudes agroambientals del període 2007-2013
1. Els beneficiaris d'algunes mesures agroambientals del període 2000-2006, el període de compromisos del qual no ha finalitzat, podran transformar-se en la seua totalitat en determinades ajudes agroambientals del període 2007-2013, sempre que així ho sol·liciten. En eixe cas, hauran de presentar la sol·licitud d'incorporació a les ajudes agroambientals del període 2007-2013, en què hauran de detallar de nou tota la seua explotació i aquells recintes per als quals sol·liciten ajuda.
2. Es comprovarà que la nova sol·licitud continga, almenys, els mateixos recintes i la mateixa superfície que tenia compromesos en el període anterior.
3. Per a un mateix titular no es permetrà la coexistència de dos expedients de línies susceptibles de transformació en diferents períodes de programació, excepte en agricultura ecològica, sempre que no coincidisquen les orientacions productives sol·licitades en els dos períodes.
4. Poden transformar-se les mesures següents:
- «Protecció de flora i fauna en aiguamolls: actuacions en arrossars» (període 2000-2006) en «Cultiu sostenible de l'arròs en aiguamolls» (període 2008-2013).
- «Agricultura i ramaderia ecològica» (període 2000-2006) en «Agricultura ecològica» (període 2008-2013).
- «Manteniment de races autòctones pures en perill d'extinció» (període 2000-2006) en «Manteniment de races autòctones pures en perill d'extinció: ajudes al manteniment de la raça ovina guirra» (període 2008-2013).
- «Producció integrada» (període 2000-2006) en «Producció integrada» (període 2008-2013).
- «Lluita contra l'erosió» (període 2000-2006), excepte en aquells expedients que tinguen control integrat, en «Lluita contra l'erosió» (període 2008-2013).
Apartat 47. Condicions específiques per a la sol·licitud d'ajudes agroambientals i d'indemnització compensatòria del període 2008-2013
Les condicions que regulen estes ajudes estan recollides en l'Orde de 21 de gener de 2008 i en l'Orde de 21 gener de 2008, de la conselleria d'Agricultura, Pesca i Alimentació, per la qual es regulen les bases de les ajudes per al període 2008-2013.
Els titulars d'explotacions agràries que complisquen els requisits establits en les ordes de bases, per a poder ser beneficiari de les ajudes, podran sol·licitar les ajudes corresponents al període de programació 2008-2013 per mitjà de la sol·licitud única.
A la sol·licitud única s'haurà d'adjuntar la documentació comuna i específica que es detalla en l'orde de bases respectiva. La instrucció i resolució dels expedients s'adequarà a allò que es descriu en estes bases i en la normativa comunitària i nacional aplicable.
El termini per a resoldre i comunicar esta resolució, d'acord amb l'orde de bases, serà de sis mesos. Una vegada transcorregut este termini sense que s'haja notificat resolució expressa, els interessats podran entendre desestimada la seua sol·licitud per silenci administratiu, de conformitat amb les disposicions de l'article 44 de la Llei 30/92, de Règim Jurídic de les Administracions Públiques i del Procediment Administratiu Comú.
Davant de la resolució, procedirà el recurs de reposició davant del mateix òrgan que l'ha dictat, en el termini d'un mes comptador des de l'endemà d'aquell en què tinga lloc la notificació, de conformitat amb el que s'establix en els articles 116 i 117 de la Llei 30/92, de 26 de novembre, de Règim Jurídic de les Administracions Públiques i de Procediment Administratiu Comú, en la redacció feta en la Llei 4/1999, o directament un recurs contenciós administratiu en el termini de dos mesos, comptadors des de l'endemà de la publicació, de conformitat amb el que s'establix en els articles 10 i 46 de la Llei de la Jurisdicció Contenciosa Administrativa.
L'autorització de pagament de les ajudes correspon, per acord de delegació, de 31 de juliol de 2007, a la Direcció General de Producció Agrària.
L'autorització del pagament s'ajustarà al Decret 124/2006, de 8 de setembre, pel qual es designa l'Agència Valenciana de Foment i Garantia Agrària com a organisme pagador a la Comunitat Valenciana de les despeses corresponents als fons comunitaris FEAGA i FEADER.
El pagament de les ajudes agroambientals i i la indemnització compensatòria serà a càrrec de les línies pressupostàries corresponents al capítol IV de l'Agència Valenciana de Foment i Garantia Agrària, línia SE832000 (fons FEADER), que corresponen a l'aplicació a la Comunitat Valenciana de la política agrícola comunitària, amb els límits pressupostaris que s'indiquen en l'annex I d'esta resolució.
CAPÍTOL VII
Altres disposicions generals
Apartat 48. Revisió
Tota alteració de les condicions tingudes en compte per a la concessió de la subvenció podrà donar lloc a la modificació de la resolució de concessió.
Apartat 49. Notificació a la Comisió Europea
Esta resolució no requereix la notificació a la Comissió Europea perquè no posseïx tots els requisits de l'apartat 1 de l'article 87 del Tractat de la Comunitat Europea, ja que són finançades pels fons europeus FEADER I FEAGA.
Apartat 50. Aplicació subsidària
En tot allò no previst en esta resolució per a pagaments directes, s'aplicarà el Reial Decret 1470/2007, de 2 de novembre, sobre aplicació dels pagaments directes a l'agricultura i a la ramaderia, i la resta de legislació d'aplicació pertinent.
En tot allò relatiu a la incorporació del sector de fruites i hortalisses al règim de pagament únic, caldrà ajustar-se a allò que preveja el Ministeri d'Agricultura, Pesca i Alimentació.
Apartat 51. Recursos
Davant de la present resolució procedirà el recurs de reposició, davant del mateix òrgan, el director de l'Agència Valenciana de Foment i Garantia Agrària, en el termini d'un mes comptador des de l'endemà d'aquell en què tinga lloc la publicació, de conformitat amb el que s'establix en els articles 116 i 117 de la Llei 30/92, de 26 de novembre, de Règim Jurídic de les Administracions Públiques i de Procediment Administratiu Comú, en la redacció feta en la Llei 4/1999, o directament un recurs contenciós administratiu en el termini de dos mesos, comptadors des de l'endemà de la publicació, de conformitat amb el que s'establix en els articles 10 i 46 de la Llei de la Jurisdicció Contenciosa Administrativa.
València, 25 de gener de 2008. El director de l'Agència Valenciana de Foment i Garantia Agrària: Vicente Riera Balbastre.